O‘zbekiston Respublikasi Prezidentining ayrim hujjatlariga o‘zgartirish va qo‘shimchalar kiritish to‘g‘risida

Davlat xaridlari tizimini takomillashtirish, davlat buyurtmachilarining mas’uliyatini oshirish, investitsiya loyihalarini samarali va o‘z vaqtida amalga oshirishni ta’minlash, shuningdek, byurokratik to‘siqlarni qisqartirish maqsadida:
 1. O‘zbekiston Respublikasi Prezidentining ayrim hujjatlariga ilovaga muvofiq o‘zgartirish va qo‘shimchalar kiritilsin.
 2. Mazkur qarorning ijrosini nazorat qilish O‘zbekiston Respublikasi Bosh vazirining o‘rinbosari J.A. Qo‘chqorov zimmasiga yuklansin.
 1. O‘zbekiston Respublikasi Prezidentining 2018-yil 22-yanvardagi “Xo‘jalik jamiyatlari va strategik ahamiyatga ega korxonalar faoliyatini qo‘llab-quvvatlash chora-tadbirlari to‘g‘risida”gi PQ-3487-son qarorining 2-bandida:
 uchinchi va to‘rtinchi xatboshilari quyidagi tahrirda bayon etilsin:
 “qiymati bazaviy hisoblash miqdorining besh ming baravaridan oshgan tovarlarni (ishlarni, xizmatlarni) xarid qilishga bo‘lgan texnik topshiriqlar O‘zbekiston Respublikasi Iqtisodiy taraqqiyot va kambag‘allikni qisqartirish vazirligi huzuridagi Loyihalar va import kontraktlarini kompleks ekspertiza qilish markazida majburiy ekspertizadan o‘tkaziladi;
 mazkur band bilan nazarda tutilgan tartibda, eng yaxshi takliflarni tanlab olish va to‘g‘ridan to‘g‘ri muzokaralar asosida strategik ahamiyatga ega xo‘jalik jamiyatlari va korxonalar tomonidan tuzilgan qiymati bazaviy hisoblash miqdorining qirq ming baravaridan oshgan import kontraktlar va ularga qo‘shimcha kelishuvlar O‘zbekiston Respublikasi Iqtisodiy taraqqiyot va kambag‘allikni qisqartirish vazirligi huzuridagi Loyihalar va import kontraktlarini kompleks ekspertiza qilish markazida majburiy ekspertizadan va ro‘yxatdan o‘tkaziladi”;
 oltinchi xatboshi quyidagi tahrirda bayon etilsin:
 “O‘zbekiston Respublikasining “Davlat xaridlari to‘g‘risida”gi Qonuniga muvofiq investitsiya faoliyati doirasida strategik ahamiyatga ega xo‘jalik jamiyatlari va korxonalar tomonidan amalga oshirilayotgan tovarlar (ishlar, xizmatlar) xaridlariga, Respublika mineral-xomashyo bazasini rivojlantirish va qayta tiklash yillik davlat dasturlari bundan mustasno;”.
 3. O‘zbekiston Respublikasi Prezidentining 2018-yil 27-sentabrdagi “O‘zbekiston Respublikasining “Davlat xaridlari to‘g‘risida”gi Qonunini amalga oshirish chora-tadbirlari to‘g‘risida”gi PQ-3953-son qarorida:
 a) 2-bandning “a” kichik bandi quyidagi tahrirdagi xatboshi bilan to‘ldirilsin:
 “O‘zbekiston Respublikasining xorijdagi diplomatik vakolatxonalari tomonidan amalga oshiriladigan davlat xaridlari;”;
 b) ilovada:
 12-band quyidagi tahrirda bayon etilsin:
 “12. Ommaviy axborot vositalarida matbuot anjumani, brifing, mavzuli teleko‘rsatuv va boshqa tadbirlarni o‘tkazish, reklama joylashtirish, maqola chop etish”;
 18-banddagi “O‘zbekiston Respublikasi Prezidenti huzuridagi Loyiha boshqaruvi milliy agentligi” so‘zlari “davlat xaridlari sohasidagi vakolatli organ” so‘zlari bilan almashtirilsin;
 27-banddagi “O‘zbekiston Respublikasi Prezidenti huzuridagi Loyiha boshqaruvi milliy agentligi” so‘zlari “Davlat xaridlari sohasidagi vakolatli organ” so‘zlari bilan almashtirilsin;
 quyidagi mazmundagi 36-band bilan to‘ldirilsin:
 “36. Davlat va strategik buyurtmachining ishlab chiqarish faoliyatida foydalanish uchun boshqa yetkazib beruvchi tomonidan mahsulot yetkazib berish imkoniyati bo‘lmagan taqdirda litsenziya bitimiga (shartnomasiga, kontraktiga) asosan tovarlar (ishlar, xizmatlar)ning intellektual faoliyat natijalari muallifidan yoki intellektual faoliyat natijalaridan mutlaq foydalanish huquqiga ega yetkazib beruvchidan, shuningdek, fan, adabiyot va san’at asarlari, ijrolar, fonogrammalar, efir yoki kabel orqali ko‘rsatuv yoxud eshittirish beruvchi tashkilotlarning ko‘rsatuvlari yoki eshittirishlari kabi intellektual faoliyat natijalarining ushbu intellektual mulk obyektlariga nisbatan mutlaq huquqqa ega bo‘lgan yagona shaxsdan davlat xaridlari.”.
 4. O‘zbekiston Respublikasi Prezidentining 2018-yil 25-dekabrdagi “Ishlab chiqarish quvvatlarini modernizatsiya qilish, sanoat tarmoqlarini texnik va texnologik jihatdan qayta jihozlash jarayonini jadallashtirish chora-tadbirlari to‘g‘risida”gi PQ-4077-son qarori 2-bandi “a” kichik bandining ikkinchi xatboshi quyidagi tahrirda bayon etilsin:
 “tovarlar (ishlar, xizmatlar) xarid qilishga bo‘lgan texnik topshiriqlarni O‘zbekiston Respublikasi Iqtisodiy taraqqiyot va kambag‘allikni qisqartirish vazirligi huzuridagi Loyihalar va import kontraktlarini kompleks ekspertiza qilish markazida majburiy ekspertizadan o‘tkazish to‘g‘risida, O‘zbekiston Respublikasi Tiklanish va taraqqiyot jamg‘armasi mablag‘lari hisobidan moliyalashtiriladigan (birgalikda moliyalashtiriladigan) holatlar bundan mustasno;”.
 5. O‘zbekiston Respublikasi Prezidentining 2019-yil 10-yanvardagi “O‘zbekiston Respublikasi Iqtisodiyot va sanoat vazirligi faoliyatini tashkil etish to‘g‘risida”gi PQ-4105-son qarorining 4-bandida:
 beshinchi xatboshi chiqarib tashlansin;
 oltinchi — sakkizinchi xatboshilar tegishli ravishda beshinchi — yettinchi xatboshilar deb hisoblansin.
 6. O‘zbekiston Respublikasi Prezidentining 2019-yil 5-dekabrdagi “Davlat xaridlari tizimini yanada takomillashtirish va davlat xaridlari jarayoniga tadbirkorlik subyektlarini keng jalb qilish chora-tadbirlari to‘g‘risida”gi PQ-4544-son qarori 1-bandining ikkinchi xatboshidagi “o‘n besh” so‘zlari “o‘n” so‘zi bilan almashtirilsin.